ЛъэрыжэкIэ къэзыжыхьыну хуейхэр фрагъэблагъэ
Налшык щыIэ Абхъазым и утым дыгъуасэ лъэрыжэ къэжыхьыпIэ къыщызэIуахащ.
Илъэс еплIанэ хъуауэ къызэрагъэпэщ а Iуэхур республикэм щыпсэу куэдым фIыуэ ялъэгъуа нэгузегъэужьыпIэщ. Мылыр хуэсакъыу зэрызэрахьэм и фIыгъэкIэ абы лъэрыжэкIэ шынагъуэншэу укъыщыфэ хъунущ. Лъэрыжэ теувагъащIэхэм фэбжь ямыгъуэту къэжыхьыкIэ зрагъэщIэным инструктор Iэзэхэр набдзэгубдзаплъэу кIэлъоплъ. Япэ медицинэ Iуэхутхьэбзэр зэрыхуащIэ IэмэпсымэхэмкIэ зэщIэузэда дохутыри щолажьэ а щIыпIэм. Махуэ зыбжанэ нэхъ дэмыкIыу а утым пэмыжыжьэу шей ефапIэ къыщызэрагъэпэщынущи, абдежми цIыхухэм зыщагъэпсэху хъунущ.
Лъэрыжэ къэжыхьыпIэр блыщхьэм къищынэмыщIа, махуэ къэс, пщэдджыжьым сыхьэти 10-м щыщIэдзауэ пщыхьэщхьэм сыхьэт 22-м нэсыху лэжьэнущ.
ИхьэпIэр и уасэкIи лъапIэкъым: сабийхэм — соми 100, балигъхэм — соми 150-рэ.
Щомахуэ Залинэ.
Сурэтыр Къарей Элинэ трихащ.
